Αποκαλυπτικά στοιχεία παρουσιάζει αποκλειστικό ρεπορτάζ της ΕΡΤ για τους επίορκους δημοσίους υπαλλήλους. Κάθε χρόνο καταγράφονται περισσότερες από 2.500 υποθέσεις διαφθοράς, με τους υπαλλήλους όμως να πέφτουν στα μαλακά καθώς κρίνονταν από συναδέλφους τους. Τώρα πλέον το λόγο έχουν τα ανεξάρτητα πειθαρχικά συμβούλια, στα οποία πλειοψηφούν δικαστές.

Μίζες, παράνομος πλουτισμός, πλαστογράφηση δημοσίων εγγράφων, κατάχρηση εξουσίας, κάθε χρόνο καταγράφονται περισσότερες από 2.500 υποθέσεις για παραπτώματα στις δημόσιες υπηρεσίες.

Πρώτη υπόθεση: Η ψυχίατρος της ρεμούλας

Νευρολόγος- ψυχίατρος είχε συστήσει σπείρα με φαρμακοποιό βάζοντας στην τσέπη πάνω από 150 χιλιάδες ευρώ. Συνταγογραφούσε αφειδώς φάρμακα πλαστογραφώντας τις υπογραφές των ασθενών της. Στο κόλπο και ένας φαρμακοποιός αφαιρούσε το Barcode των πανάκριβων φαρμάκων και εισέπρατταν από τους ασφαλιστικούς φορείς την πλασματική αγορά .

Δεύτερη υπόθεση: Οι «κομπιναδόροι» του ΥΠΕΞ

Δύο υπάλληλοι του Υπουργείου Εξωτερικών, εργαζόμενοι σε Προξενικό Γραφείο της Ελλάδας σε αφρικανική χώρα, χορηγούσαν έναντι χιλιάδων ευρώ θεωρήσεις εισόδου στους πολίτες κάνοντας δεκτά πλαστά δικαιολογητικά.

Το Πειθαρχικό Υπηρεσιακό Συμβούλιο του Υπουργείου Εξωτερικών αποφάσισε την προσωρινή παύση των υπαλλήλων για 4 μήνες με πλήρη στέρηση αποδοχών. Η ΓΕΔΔ έχει ασκήσει προσφυγή στο ΣτΕ, ζητώντας την οριστική τους απόλυση.

Τρίτη υπόθεση: Ο «ξεχασιάρης εφοριακός»

Εφοριακός υπέβαλε ανακριβή δήλωση πόθεν έσχες, στην οποία ξέχασε να δηλώσει 197.000 ευρώ.

Η μεγάλη πληγή της δημόσιας διοίκησης ήταν πάντοτε ότι αυτοί οι υπάλληλοι έπεφταν «στα μαλακά», καθώς κρίνονταν από συναδέλφους τους.Τώρα στα ανεξάρτητα πειθαρχικά συμβούλια πλειοψηφούν οι δικαστές.

Για το έτος 2017 η ΓΕΔΔ έλεγξε 1123 υποθέσεις μετά από τη διερεύνηση ενός υπερδεκαπλάσιου αριθμού καταγγελιών, εκθέσεων – πορισμάτων ελέγχου ή εγγράφων άλλων Υπηρεσιών που τέθηκαν υπόψη της.

Πηγή:ΕΡΤ/Ρεπορτάζ: Μαρία Μαγκλάρα

Μοιράσου το άρθρο: